
Előterjesztés
a Városfejlesztési, Közlekedési és Környezetvédelmi Bizottság részére
Tisztelt Bizottság!
Budapest X. kerület Polgármestere megküldte a tárgyi tervet a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményről szóló 314/2012. (XI.8.) Korm. rendelet (továbbiakban: Korm. rend.) 37. § szerinti előzetes tájékoztatásra.
A Korm. rendelet 32. §-a rendelkezik a településrendezési eszközök egyeztetésének és elfogadásának módjáról, a 37. § az előzetes tájékoztatási szakasz lefolytatásának menetéről. A 37. § (4) bekezdésében foglaltak alapján a Fővárosi Önkormányzat 30 napon belül alakítja ki véleményét, amely ebben az esetben 2017. december 10-én telik le. A 37. § (7) bekezdés alapján e határidő elmulasztása esetén az eljárás további szakaszaiban a Fővárosi Önkormányzatot nem kell értesíteni. 

A Fővárosi Önkormányzat Szervezeti és Működési Szabályzatáról szóló 53/2014. (XII.12.) Főv. Kgy. rendelet 6. melléklet 7.30. pontja értelmében a Városfejlesztési, Közlekedési és Környezetvédelmi Bizottság hatáskörébe tartozik az előzetes tájékoztatási szakaszban, az előzetes tájékoztatóban foglalt elhatározással és a rendezés alá vont területtel kapcsolatban a vonatkozó hatályos területrendezési tervekről, a fővárosi önkormányzat rendezést befolyásoló terveiről történő tájékoztatás.

A tervezés célja az új jogszabályi környezetnek való megfelelés és az új fejlesztési elképzelések (irodapark, lakóegyüttes) kereteinek meghatározása. 
A benyújtott kérelem a Fővárosi Önkormányzat egységes szakmai álláspontjának kialakítása érdekében a 2017. november 21-i főosztályközi munkacsoporti értekezleten megtárgyalásra került. Az ott rögzített észrevételek alapján a Városépítési Főosztály Városrendezési Osztálya elkészítette az összesített szakmai javaslatot. 
A kerületi építési szabályzat célkitűzéseit támogatom.
A Fővárosi Önkormányzat részvétele az egyeztetési eljárás további szakaszaiban javasolt.
Határozati javaslat
A Városfejlesztési, Közlekedési és Környezetvédelmi Bizottság úgy dönt, hogy:

Budapest Főváros X. kerület, Üllői út - Ceglédi út - Bihari utca – vasút által határolt terület kerületi építési szabályzatra (KÉSZ) a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 37. § szerint a következő előzetes tájékoztatást adja:
A tervezés során az 50/2015. (I.28.) Főv. Kgy. határozattal elfogadott Fővárosi településszerkezeti terv (TSZT 2015), valamint a Budapest főváros rendezési szabályzatáról szóló 5/2015. (II.16.) Főv. Kgy. rendelet (FRSZ) előírásait be kell tartani.
· A tervezési terület a TSZT 2015 1. Területfelhasználás tervlapja szerint Vi-2 jelű Intézményi, jellemzően szabadonálló jellegű terület, Gksz-2 jelű Gazdasági, jellemzően raktározásra és termelésre szolgáló terület. Az Üllői út, a Ceglédi utca-Bihari utca, és a Fertő utca KÖu jelű Közúti közlekedési terület területfelhasználási egységbe sorolt. A vasúti terület KÖk jelű Kötöttpályás közlekedési területek területfelhasználási egységbe sorolt, amelyet a Közlekedési infrastruktúra számára irányadó területbiztosítás és Kötöttpályás fejlesztés közelítő nyomvonala, valamint Meglévő különszintű közúti-vasúti keresztezés jelölések érinti.
· A TSZT 2015 2. Közlekedési infrastruktúra tervlapja alapján az Üllői út Meglévő I. rendű főút, a Ceglédi utca-Bihari utca Meglévő II. rendű főút, a Fertő utca Meglévő településszerkezeti jelentőségű gyűjtőút. A tervezési területet Meglévő közúti vasút (villamos) vonal felszínen és Meglévő településszerkezeti jelentőségű kerékpáros infrastruktúra nyomvonala érinti.
· A TSZT 2015 5. Környezetvédelem, veszélyeztetett és veszélyeztető tényezőjű területek tervlapján a területet Országos vízminőség-védelmi övezet - Szennyvizek szempontjából érzékeny vízgyűjtőterülete, valamint jelentős részét Potenciálisan talajszennyezett terület jelölés érinti.
· A TSZT 2015 6. Védelmi, korlátozási területek tervlapja alapján a tervezési területen Meglévő vasútvonalak védőtávolsága, 120 kV-os távvezeték biztonsági övezete és Távhő gerincvezeték térszín felett található.
· Az FRSZ szerint a Gksz-2 jelű területeken a beépítési sűrűség 2,0 (2,0+0,0), a Vi-2 jelű területen 3,0 (2,0+1,0).
A kerületi építési szabályzat célkitűzéseit támogatja.
Az FRSZ az 1. mellékletében rögzíti a beépítési sűrűséget a Vi-2 és a Gksz-2 jelű területfelhasználási egységekre vonatkozóan, amelyet az FRSZ 4. § (1) bekezdésének megfelelően a megállapításra kerülő építési övezetek beépítési paramétereinek meghatározásánál oly módon kell figyelembe venni, hogy a területfelhasználási egységen belül meghatározott összes építési övezet megengedett szintterülete együttesen ne haladja meg a beépítési sűrűség alapján számított szintterületet.
Felhívja a figyelmet arra, hogy az épített környezet alakításáról és védelméről szóló 1997. évi LXXVIII. törvény 2. § 35. pontja szerint az FRSZ telekalakítási és építésjogi szabályozási elemeket nem tartalmazhat, ezért ezen követelményeiről a KÉSZ-ben kell részletesen rendelkezni. 
A TSZT 1. Területfelhasználás tervlapja a KÖk jelű kötöttpályás közlekedési területen közlekedési infrastruktúra számára irányadó területbiztosítást jelöl, amely elem mentén legalább az FRSZ 5. melléklete szerint meghatározott infrastruktúra elemek elhelyezése biztosított kell, hogy legyen a folyópálya szakaszokon.  A tervezett Üllői úti vasúti megállóhely fejlesztési terveit figyelembe kell venni.
A TSZT 5. Környezetvédelem, veszélyeztetett és veszélyeztető tényezőjű területek tervlapján feltüntetett Potenciálisan talajszennyezett terület jelölést a KÉSZ-ben a tényleges kiterjedésnek megfelelően kell lehatárolni.
Tervezői egyeztetés szükséges a Budapesti Közlekedési Központ Zrt.-vel.

határidő:	2017. december 10.
felelős: 	Bizottság elnöke
Határozathozatal módja:
Az 1. határozati javaslat egyszerű szavazattöbbséget igényel.

Budapest, 2017. november „  „
dr. Szeneczey Balázs
főpolgármester-helyettes

	Láttam főjegyző megbízásából:

	Megyesné dr. Hermann Judit
aljegyző




mellékletek:
1. munkacsoport ülés jegyzőkönyve
2. beérkezett kérelem

